HIRDETMÉNY

A *Farmakológiai és Farmakoterápiás Intézet* az Egyetem Szervezeti és Működési Szabályzatában foglaltak alapján
**pályázatot hirdet**
**demonstrátori megbízás elnyerésére**

az alábbiak szerint.

Demonstrátori megbízást a Farmakológiai és Farmakoterápiás Intézetben az a negyed, illetőleg magasabb évfolyamos hallgató kaphat, akinek a *tanulmányi eredménye az előző tanévben legalább jó* átlageredményt ért el és *Farmakológia tárgyból már vizsgát tett jeles (kivételesen jó) eredménnyel*, magatartása, közösségi életben való részvétele példás. Előnyt jelent a Farmakológia Intézetben végzett tudományos diákköri munka.

A pályázatot az intézet vezetőjéhez kell **papír alapon** **benyújtani 2021. július 9-ig**.

A pályázatot az intézet vezetője – javaslattal – a pályázat benyújtására nyitva álló határidő leteltét követő 10 munkanapon belül küldi meg az adott Kar Dékáni Hivatalának.

A beérkezett pályázatok **elbírálásáról az adott Kar vezetője** - a kari hallgatói önkormányzat bevonása mellett – legkésőbb az **őszi félév szorgalmi időszakának megkezdéséig dönt**, mely *döntéséről egyidejűleg értesíti a hallgatót* és az érintett oktatási-kutatási szervezeti egységet.

A *pályázatban* a személyi adatok mellett *ismertetni kell* a hallgató tudományos diákköri tevékenységét, az előző tanévben elért tanulmányi átlageredményét és a tanszék által oktatott tárgyakból elért vizsgaeredményeit.

A pályázatot *díjas*, vagy *díjtalan* demonstrátori megbízásra lehet benyújtani. A díjas demonstrátor feladatainak ellátásáért díjazásban részesül. A demonstrátori díj összegét, mely 10 hónapon át kerül kiutalásra, a Kar dékánja évenként határozza meg.
 Első évben: 5.000,- Ft/hó,
 Második évben: 7.000,- Ft/hó,
 Harmadik évben: 8.000,- Ft/hó.

A demonstrátori megbízás *egy tanévre szól*. A megbízás a tanév vége előtt *visszavonható*, ha a hallgató tanulmányi vagy demonstrátori kötelezettségeit nem látja el, illetve elhanyagolja, valamint ha egyetemi hallgatóhoz méltatlan magatartást tanúsít.

A *demonstrátor feladatai*:

a) oktató, illetve vezető felügyelete mellett részvétel az intézet (tanszék) oktató-nevelő, tudományos munkájában;
b) oktató, illetve vezető felügyelete mellett intézeti/tanszéki projektekben való részvétel;
c) oktató, illetve vezető felügyelete mellett adminisztratív ügyek intézése (mely nem érintheti a konkrét vizsgáztatási és egyéb beszámoltatási tevékenységben való részvételt, illetve a NEPTUN-rendszer használatát);
d) oktató, illetve vezető felügyelete mellett írásbeli vizsgákon való felügyelet;
e) érdemi közreműködés az oktatási szervezeti egység és a hallgatók közötti kapcsolattartásban;
f) oktató, illetve vezető felügyelete mellett közreműködik az oktató- és kutatómunkában, hogy abban kellő felkészültséget, jártasságot szerezzen;

A demonstrátor *havi* foglalkoztatási ideje *maximálisan 50 óra*.

A pályázat elnyerése és demonstrátori kinevezés esetén a demonstrátori feladat elvégzéséről az intézet vezetője *havonta teljesítésigazolást* állít ki.

A *demonstrátor* **a tavaszi félév szorgalmi időszakának utolsó napjáig részletes beszámolót készít** tevékenységéről az oktatási-kutatási szervezeti egység vezetőjének. Az intézet vezetője az elfogadott beszámolót megküldi az adott Kar Dékáni Hivatal és Tanulmányi Osztálya részére.

A demonstrátori tevékenységre vonatkozó további rendelkezéseket a *Semmelweis Egyetem Szervezeti és Működési Szabályzat - III. KÖNYV Hallgatói Követelményrendszer - III.4. RÉSZ Térítési és Juttatási Szabályzata* tartalmazza.

Budapest, 2021. május 21.

Prof., Dr. Ferdinandy Péter
tanszékvezető
Farmakológiai és
Farmakoterápiás Intézet